Na temelju članka 57. Zakona o znanstvenoj djelatnosti i visokom obrazovanju ("Narodne novine" br. 123/03, 105/04, 174/04, 46/07, 45/09, 63/11, 94/13, 139/13, 101/14, 60/15, i 131/17) i članka 39. Statuta Sveučilišta u Zadru (pročišćeni tekst prosinac 2019) rektorica Sveučilišta u Zadru dana 31. ožujka 2021. donosi pročišćeni tekst Poslovnika o radu Povjerenstva za unutarnju prosudbu sustava osiguravanja kvalitete Sveučilišta u Zadru

Pročišćeni tekst se sastoji od izvornog teksta Poslovnika o radu Povjerenstva za unutarnju prosudbu sustava osiguravanja kvalitete Sveučilišta u Zadru KLASA: 012-01/13-03/01; URBROJ: 2198-1-79-01/21-02 od 26. 03. 2013. i Izmjena i dopuna Poslovnika o radu Povjerenstva za unutarnju prosudbu sustava osiguravanja kvalitete Sveučilišta u Zadru KLASA: 012-01/13-02/02; URBROJ: 2198-1-79-01/16-03 od 30. 03. 2021.

KLASA: 012-01/13-03/01

URBROJ: 2198-1-79-01/21-03 Rektorica

 prof. dr. sc. Dijana Vican

**POSLOVNIK O RADU**

**POVJERENSTVA ZA UNUTARNJU PROSUDBU SUSTAVA OSIGURAVANJA KVALITETE**

**SVEUČILIŠTA U ZADRU**

**Članak 1.**

Povjerenstvo za unutarnju prosudbu sustava osiguravanja kvalitete (u daljnjem tekstu: PUP) tijelo je sustava osiguravanja i unaprjeđivanja kvalitete na Sveučilištu u Zadru.

Osiguravanje i unaprjeđivanje kvalitete visokog obrazovanja proces je koji se odvija kroz planirane aktivnosti i postupke, između ostalog i kroz postupak unutarnje prosudbe.

Izrazi koji se u ovome dokumentu koriste za osobe u muškom rodu neutralni su i odnose se na muške i ženske osobe.

**Članak 2.**

PUP ima pet (5) članova od kojih su dva (2) iz redova nastavnika u znanstveno-nastavnom zvanju, jedan (1) iz redova administrativnog i tehničkog osoblja, jedan (1) iz redova studenata preddiplomskih i diplomskih studija i jedan (1) iz redova vanjskih dionika koji ostvaruju blisku suradnju sa Sveučilištem (iz druge razine sustava obrazovanja, gospodarstva, lokalne i državne uprave i sl.)

Članove PUP imenuje Senat.

Mandat članova PUP traje četiri (4) godine i ne može se ponavljati.

Članovi PUP između sebe biraju predsjednika i zamjenika predsjednika.

**Članak 3.**

Član PUP može biti razriješen dužnosti prije isteka roka na koji je imenovan, ako:

* sam zatraži razrješenje
* obrazloženi prijedlog za razrješenje podnese njegov predlagatelj (Senat Sveučilišta) ili
* nije aktivan u radu, ne prisustvuje sjednicama ili se ne pridržava donesenih odluka.

Odluku o razrješenju donosi Senat, koji na istoj sjednici imenuje drugog člana PUP.

**Članak 4.**

PUP se sastaje najmanje jednom u tri mjeseca ili po potrebi. Sjednice se u opravdanim okolnostima mogu održavati i na daljinu.

Sjednice PUP priprema predsjednik u suradnji s članovima PUP.

Sjednice PUP saziva predsjednik.

Na poziv predsjednika, sjednicama PUP mogu prisustvovati i drugi djelatnici (dionici) Sveučilišta.

**Članak 5.**

Članovi PUP imaju pravo i obavezu sudjelovati u radu Povjerenstva na sjednicama, podnositi prijedloge vezano za provođenje unutarnjeg vrednovanja sustava osiguravanja kvalitete i sudjelovati u sastavljanju izvješća o unutarnjem vrednovanju sustava osiguravanja kvalitete.

Član PUP ima i druga prava i dužnosti utvrđene Ustavom, Zakonom, Statutom Sveučilišta i ovim Poslovnikom te Pravilnikom o sustavu osiguravanja i unaprjeđenja kvalitete Sveučilišta u Zadru (dalje: Pravilnikom).

**Članak 6.**

PUP može odlučivati ako je sjednici nazočna većina članova.

PUP donosi odluke javnim glasovanjem natpolovičnom većinom nazočnih članova.

**Članak 7.**

O radu sjednice vodi se zapisnik.

Vođenje zapisnika osigurava voditelj Ureda za osiguravanje kvalitete.

Usvojeni zapisnik potpisuju predsjednik PUP i zapisničar.

Izvornik zapisnika pohranjuje se u Uredu za osiguravanje kvalitete.

**Članak 8.**

Članovima PUP dostupni su svi materijali, dokumenti i podaci koji se pripremaju ili prikupljaju za sjednicu PUP, a koji se odnose na predmet rasprave na sjednici.

Uprava Sveučilišta osigurava logističku (materijalnu i kadrovsku) potporu i osigurava sve potrebne dokumente za rad PUP.

Član PUP dužan je čuvati povjerljivost podataka koje dozna obnašajući dužnost.

**Članak 9.**

PUP za akademsku godinu donosi godišnji plan aktivnosti kojima nastoji utvrditi stvarno stanje funkcioniranja sustava osiguravanja kvalitete i usklađenost provedbe aktivnosti tog sustava sa zahtjevima postavljenima u relevantnim dokumentima.

PUP periodično podnosi na uvid Upravi i Senatu izvještaje i ocjene realnog stanja osiguravanja kvalitete na Sveučilištu, temeljem kojih se donose mjere za unaprjeđivanje postojećeg sustava.

**Članak 10.**

Ovaj Poslovnik podnosi se Senatu na prihvaćanje.

Izmjene i dopune ovoga Poslovnika donose se na istovjetan način na koji je Poslovnik donesen.

Za sve akte PUP vodi se poslovna arhiva u Uredu.

**Članak 11.**

Ovaj poslovnik stupa na snagu danom potvrđivanja na Senatu, a objavit će se na mrežnim stranicama Sveučilišta.